stanford-oval/wikipedia huggingface dataset:
רוברט גרסיה
קריירה פוליטית

ב-2009 גבר גרסיה על שישה מועמדים נוספים כדי לזכות במושב שהתפנה כאשר בוני לוונטל נבחרה לאספת מדינת קליפורניה ב-2008. הוא נבחר מחדש באפריל 2010 ביותר מ-40 אחוזים. ביולי 2012 הוא נבחר פה אחד לכהונה של שנתיים כסגן ראש העיר על ידי מועצת העיר, והפך לסגן ראש העיר הלטיני הראשון בלונג ביץ' והצעיר ביותר בתולדות העיר.
בתקופתו כחבר מועצה חיבר או נתן חסות ליותר מ-20 סעיפי חקיקה, כולל פקודת שוויון ההטבות הראשונה של העירייה, איסור על עישון בתחנות אוטובוס ובשוקי איכרים, והצעה להרחיב את ההעדפות לחיילים משוחררים בשירות המדינה. גיוס עובדים, ויוזמת אמנויות רחבת היקף שביטלה את ההגבלות על מופעי רחוב, והפחיתה את מס רישיונות העסק לאמנים ועסקים ביתיים אחרים. הוא גם הראה תמיכה הן בקהילה העסקית והן באיגודי העובדים, והצביע בעד תמיכה בהסכמי עבודה בנמל התעופה בלונג ביץ', בנמל לונג ביץ' ובגשר ג'רלד דזמונד.
קריירה פוליטית > ראש עיריית לונג ביץ'

ביולי 2013, לאחר שבוב פוסטר הודיע שהוא לא יתמודד בבחירות מחדש לראשות העירייה, גרסיה הכריז על מועמדותו. הוא קיבל 25.4% מהקולות בבחירות המקדימות במפלגה הדמוקרטית שהתקיימו ב-8 באפריל 2014, וסיים ראשון בקרב 10 מועמדים לראשות העיר. בבחירות המכריעות בין גרסיה לדיימון דאן, ניצח גרסיה כשגרף 52% מהקולות, ונכנס לתפקידו ב-15 ביולי. הוא נבחר מחדש ב-11 באפריל 2018, עם כ-80% מהקולות.
קריירה פוליטית > בית הנבחרים

ב-22 בדצמבר 2021 הכריז גרסיה על מועמדותו למחוז הקונגרס ה-42 של קליפורניה בבית הנבחרים של ארצות הברית בשנת 2022. המחוז, שבעבר היה ה-47, יוצג על ידי אלן לוינטל. לוינטל ועמיתתו לוסיל רויבל-אלרד הודיעו שניהם כי אינם מתמודדים לבחירה מחדש מכיוון שקליפורניה איבדה מושב בקונגרס בפעם הראשונה בתולדותיה. גרסיה בחר להישבע את שבועת כהונתו באמצעות החוקה האמריקאית, תמונה של הוריו וקומיקס מקורי מס' 1 של סופרמן. בקונגרס ה-118 חבר גרסיה בוועדת לביטחון פנים ובוועדה לפיקוח ואחריות.
חיים אישיים

גרסיה הוא הומו מוצהר. ב-22 בדצמבר 2018 התחתן עם בן זוגו עוד מימי לימודיו באוניברסיטת מדינת קליפורניה, פרופסור מת'יו מנדז.
הערות שוליים

↑  Long Beach Mayor’s rising political star raises questions and, for some, hope, Press Telegram, ‏2019-08-09 (באנגלית אמריקאית)
↑  Political Breakdown: Mayor Robert Garcia on Long Beach's Vaccine Success on Apple Podcasts, Apple Podcasts (באנגלית אמריקאית)
↑  Smithsonian Magazine, Teresa Nowakowski, This Congressman Was Sworn Into Office With Rare Superman Comic, Smithsonian Magazine (באנגלית)
↑  Staff Reports, PHOTOS: Mayor Robert Garcia marries partner at Long Beach ceremony, the Hi-lo, ‏2018-12-23 (באנגלית אמריקאית)
| --- | --- |
בקרת זהויות :  US Congress: G000598
ג'ים היימס

ג'יימס אנדרו היימס (באנגלית: James Andrew Himes; נולד ב-5 ביולי 1966) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הרביעי של מדינת קונטיקט, ברציפות מאז 2009. היימס, חבר המפלגה הדמוקרטית, מייצג מחוז קונגרס המכסה את דרום-מערב קונטיקט החולש בו זמנית הן על קונטקיט עצמה והן על המטרופולין של ניו יורק. מחוז הקונגרס כולל חלקים מהמחוזות פיירפילד וניו הייבן, לרבות הערים נורווק, ברידג'פורט, סטמפורד ופיירפילד.
ביוגרפיה

היימס נולד בראשית יולי 1966 בלימה, עיר הבירה של פרו, לזוג הורים אמריקאים בשעה שאביו עבד בקרן פורד. אביו, ג'יימס ר. היימס, עבד בנוסף עבור קרן החירום הבינלאומית של האומות המאוחדות לילדים, שם ניהל את מרכז אינוצ'נטי של יוניצ"ף בפירנצה שבאיטליה. אמו, ג'ודית א. היימס, הייתה בעבר מנהלת פעילויות המועצה של מועצת ההשלכה הגבוהה של ניו ג'רזי בטרנטון. את שנות ילדותו המוקדמות העביר היימס בלימה ובבוגוטה. לאחר גירושי הוריו עבר היימס הצעיר ביחד עם אמו ואחיותיו לפנינגטון שבניו ג'רזי, שם רכש לראשונה את השכלתו וסיים את לימודיו בבית הספר התיכון הופוול ואלי סנטרל.
בעת היותו סטודנט לתואר ראשון באוניברסיטת הרווארד, היה היימס קפטן נבחרת החתירה הקלה של האוניברסיטה ובשנת 1988 השלים לימודי תואר ראשון. ב-1990 היה למוסמך במדעי אמריקה הלטינית, אחרי שלמד במכללת סנט אדמונד הול של אוניברסיטת אוקספורד על בסיס מלגת רודס. ב-5 במאי 2021 הוסיף לקבל תואר דוקטור לשם כבוד מאוניברסיטת ברידג'פורט. ב-1995 החל היימס לעבוד בגולדמן זקס כבנקאי באמריקה הלטינית ובניו יורק. במרוצת השנים אייש משרת סגן נשיא. בשנת 2003 החל לעבוד במלכ"ר "שותפי יזמה קהילתית" (Enterprise Community Partners) הפועלת בניו יורק רבתי. בשנים הבאות ועד היבחרו לקונגרס עבד במגזר הפרטי בקונטיקט.
בבחירות 2008 התמודד היימס מול כריס שייס (אנ'), חבר הקונגרס המכהן כנציג מחוז הקונגרס הרביעי של קונטיקט. היימס הביס את שייס כשגרף 51% מקולות הבוחרים, בעד שייס גרף כ-47% מהקולות. בעוד שייס זכה ב-14 מתוך 17 העיירות השוכנות במחוז קונגרס זה, היימס זכה בכל שלוש הערים הגדולות של המחוז — ברידג'פורט, נורווק ו]סטמפורד. בסופו של דבר, ניתן לזקוף את ניצחונו של היימס על שייס לדריסת הרגל שלו בברדיג'פורט, שם זכה ב-80% מהקולות. באותו היום התקיימו גם הבחירות לנשיאות ארצות הברית 2008, ובמחוז ניצח המועמד הדמוקרטי ברק אובמה עם 60% מהקולות, מה שסייע במידה מסוימת לניצחונו של היימס. מיד עם השבעת הקונגרס ה-111 של ארצות הברית, היימס הושבע לתפקידו. כניסתו לתפקיד הפכה את משלחות המדינות בניו אינגלנד לקונגרס לדמוקרטיות לחלוטין בפעם הראשונה בהיסטוריה של ארצות הברית.
בבית הנבחרים להיימס דפוב הצבעה ליברלי. הארגון "הורות מתוכננת" העניק לו דירוג בן 100% על תמיכתו בזכות להפיל, והוא תומך בחוק הגנת החולה וטיפול בר השגה. ב-2010 הצביע נגד "תיקון סטופאק–פיטס" המגביל את המימון הפדרלי להפלות כתיקון לחוק הגנת החולה וטיפול בר השגה. גם הארגון "הקמפיין לזכויות אדם" העניק לו דירוג בן 100% על תמיכתו בזכויות להט"ב בארצות הברית. בשנת 2011 הצביע נגד הצעת חוק שאפשרה להכניס כלי נשק אל הפארקים הלאומיים של ארצות הברית. לאחר הבחירות לנשיאות ארצות הברית 2016 שידל היימס את חבר האלקטורים שלא להצביע למנצח בבחירות, מועמד המפלגה הרפובליקנית דונלד טראמפ, אלא למועמדת הדמוקרטית הילרי קלינטון. מאמצים אלה לא הניבו פרי.
החל מפברואר 2023 הוא מכהן כדמוקרט הבכיר (Ranking member) בוועדת המודיעין של בית הנבחרים של ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  דייוויד מ. האלבפינגר, ‘Bullheaded’ and a Rhodes Scholar, and Now Headed to Capitol Hill, באתר הניו יורק טיימס, 9 בנובמבר 2008 (באנגלית)
↑  מארק פאזניאוקס, Jim Himes Defeats Christopher Shays In 4th District, באתר The Hartford Courant‏, 5 בנובמבר 2008 (באנגלית)
↑  דניאל הלפר, Congressman begs Electoral College voters to block Trump, באתר ניו יורק פוסט, 12 בדצמבר 2016 (באנגלית)
| --- | --- |
בקרת זהויות :  LCCN: no2014119655  SNAC: w6v80b0g  US Congress: H001047  VIAF: 311116380   WorldCat (עם VIAF): 311116380
ביל הייזינגה

ויליאם פטריק הייזינגה (באנגלית: William Patrick Huizenga; נולד ב-31 בינואר 1969) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת מישיגן, ברציפות מאז 2011. הייזינגה, חבר המפלגה הרפובליקנית, כיהן טרם היבחרו אל הקונגרס של ארצות הברית כחבר בית הנבחרים המדינתי של מישיגן בשנים 2003–2009.
ביוגרפיה

הייזינגה נולד בעיירה זילנד (Zeeland) שבדרום-מערב מישיגן, למשפחה ממוצא הולנדי. הוא הבעלים המשותף והמפעיל הנוכחי של החברה "Huizenga Gravel Company", עסק משפחתי השוכן בג'ניסון שבמישיגן. בראשית שנות ה-90 של המאה ה-20 עבד הייזינגה בתחום הנדל"ן. ב-1996 עזב עולם זה, והחל לעבוד כעוזר פרלמנטרי עבור חבר הקונגרס פיט הוקסטרה (אנ'), לימים שגריר ארצות הברית בהולנד.
את מחוז הבחירה ה-90 בבית הנבחרים של מישיגן ייצג הייזינגה במשך שלוש תקופות כהונה, החל ממסע הבחירות שלו בבחירות האמצע ב-2002. בשנים 2004 ו-2006 נבחר מחדש, ולאחר מערכת הבחירות האחרונה נכפה עליו לפרוש מבית המחוקקים המדינתי לאור הגבלת כהונה. בבית הנבחרים של מישיגן הצביע הייזינגה תחילה בעד מיסוי העסקים במדינה, אך בהמשך התנגד להיטל בן 2% בצורת חיוב נוסף (surcharge) ולמיסוד מס מכירה.
לקראת בחירות האמצע ב-2010, חבר הקונגרס פיט הוקסטרה פרש מבית הנבחרים כדי להתמקד במסע הבחירות שלו לתפקיד מושל מישיגן. הייזינגה, יד ימינו של הוקסטרה, החל להתמודד בבחירות המקדימות של המפלגה הרפובליקנית, ולבסוף גבר על שישה מתמודדים אחרים עם 25.40% מהקולות. ביום הבחירות הכלליות ניצח את פרד ג'ונסון, מועמד המפלגה הדמוקרטית, וגרף כ-64% מקולות הבוחרים. בראשית ינואר 2013, עם התכנסות הקונגרס ה-113 של ארצות הברית, הייזינגה הושבע לתפקידו.
באוקטובר 2020 הודיע הייזינגה כי אובחן כחיובי למחלת נגיף קורונה 2019, לאחר בדיקת קורונה שביצע דרך תבחין אנטיגני מהיר (Rapid Antigen Detection Test) בטרם פגישה עם סגן נשיא ארצות הברית מייק פנס, וביום למחרת ביצע בדיקה נוספת באמצעות PCR. בדצמבר 2020 נמנה בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקה.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ג'וש קראוסשאר, Hoekstra running for governor, באתר פוליטיקו, 30 במרץ 2009 (באנגלית)
↑  היילי בירד, Michigan Republican congressman tests positive for Covid-19, באתר CNN‏, 14 באוקטובר 2020 (באנגלית)
↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020
| --- | --- |
בקרת זהויות :  US Congress: H001058
כריסי הולאהן

כריסטינה מרי הולאהן (באנגלית: Christina Marie Houlahan; נולדה ב-5 ביוני 1967) היא פוליטיקאית ומהנדסת אמריקאית, ולשעבר קצינה בחיל האוויר של ארצות הברית. היא מכהנת כחברת בית הנבחרים של ארצות הברית מטעם מחוז הקונגרס השישי של קהיליית פנסילבניה. בתחומי מחוז קונגרס זה נכלל כמעט כל מחוז צ'סטר, מחוז פרוורי ממערב לפילדלפיה, כמו גם את החלק הדרומי של מחוז ברקס כולל העיר רדינג. היא נבחרה לראשונה בבחירות 2018.
ביוגרפיה

הולאהן נולדה בשם כריסטינה ג'אמפולר בבסיס חיל האוויר טוקסנט ריבר השוכן במרילנד. היא בילתה את ילדותה בבסיסים שונים של חיל האוויר האמריקאי ברחבי ארצות הברית, בין היתר גם באואהו. אביה, אנדרו גא'מפולר, טייס ימי, נולד בפולין למשפחה יהודית ועזב את אירופה בגיל ארבע כדי להימלט מזוועות השואה. בעתיד נהיה לסופר והיסטוריון. לימים תאמר הולאהן כי סאלי רייד ואינדיאנה ג'ונס היוו עבורה מודל לחיקוי.
בשנת 1989 השלימה באוניברסיטת סטנפורד לימודי תואר ראשון בהנדסה, באמצעות מלגה שקיבלה כקצינה בחיל האוויר. לאחר מכן סיימה לימודי תואר שני בטכנולוגיה ומדיניות במכון הטכנולוגי של מסצ'וסטס ב-1994. לאחר שסיימה את לימודיה באוניברסיטת סטנפורד, הולאהן שירתה שלוש שנים בתפקיד פעיל בבסיס הנסקום (Hanscom Air Force Base) של חיל האוויר האמריקאי, השוכן בבדפורד שבמסצ'וסטס. שם היא שימשה כמנהלת פרויקטים העובדת על טכנולוגיות הגנה אווירית ולוחמת חלל.
לאחר שעזבה את תפקידה בכוחות המילואים של חיל האוויר, החלה הולאהן לעבוד בחברת בגדי הספורט "AND1" כמנהלת תפעול ראשית. במסגרת תוכנית הטבות לעובדים, החברה הציעה 40 שעות שירות קהילתי בתשלום במקום שיבחר העובד. הולאהן הקדישה את שעותיה לעבודה עם נערות ונשים בתחומי המדע, הטכנולוגיה, ההנדסה והמתמטיקה. כאשר חברת "AND1" נמכרה, עברה לעבוד כמנהלת תפעול ראשית ב-"B Lab", חברת הזנק ללא כוונת רווח. כעבור זמן מה הצטרפה לתוכנית "Teach for America" והחלה ללמד מדעים בכיתות י"א בתיכון בפילדלפיה. כשעזבה תוכנית זו הולאהן החלה להתמקד באוריינות עבור הגיל הרך באוכלוסיות מוחלשות.
הולאהן טענה כי השתתפותה במצעד הנשים 2017 דחפה אותה להיכנס אל הפוליטיקה של ארצות הברית. באפריל 2017 הכריזה על כוונתה להתמודד אל בית הנבחרים של ארצות הברית במחוז הקונגרס השישי של פנסילבניה, נגד נציג המחוז המכהן ראיין קוסטלו. היא הייתה צפויה להתייצב מולו בבחירות הכלליות, אך קוסטלו פרש לאחר שבית המשפט העליון בפנסליבניה שינה את ההרכב הגאוגרפי של מחוז הקונגרס בטענה כי הוא תוצאה של הטיה לא-חוקתית לטובת המפלגה הרפובליקנית. בשל כך נהפך המחוז לתחרותי הרבה יותר, וקוסטלו פרש מהמירוץ. ביום הבחירות נבחרה אל בית הנבחרים כשהיא גוברת על יריבה גרג מקאולי עם 58.9% מקולות הבוחרים. מועמדותה נתמכה בידי מספר ארגונים ואישים, בהם ג'ו ביידן, בוב קייסי, רשימת אמילי והקמפיין לזכויות אדם.
במאמר דעה שכתבה לעיתון "וושינגטון פוסט" ביחד עם שישה מעמיתיה הדמוקרטים — גיל סיסנרוס, ג'ייסון קרואו, איליין לוריא, מיקי שריל, אליסה סלוטקין ואביגייל ספנברגר — נימקה את החלטה לתמוך בהדחתו של טראמפ ואמרה כי "כל פעולותיה נובעות מהשבועה שנשאו להגן על המדינה, וההאשמות החדשות מהוות איום על כל מה שנשבענו להגן עליו". דפוס הצבעותיה בקונגרס של ארצות הברית מאופיין בעמדות ליברליות. היא תומכת בנישואים של בני-זוג מאותו המין ובחוק הגנת החולה וטיפול בר השגה, ומנגד מתנגדת אל הזכות לשאת נשק ולפרישת ארצות הברית מהסכם פריז.
הערות שוליים

↑  JTA‏, Inspired by Trump, These Jewish Women Have Decided to Run for Office, באתר הארץ, 24 באפריל 2018 (באנגלית)
↑  אנה מארי קוקס, Space the Nation: Chrissy Houlahan Could Handle the Millennium Falcon, No Problem, באתר Syfy‏, 28 באפריל 2018 (באנגלית)
↑  ג'פרי מרוויס, How a Pennsylvania industrial engineer became the odds-on favorite to win a seat in Congress, באתר Science Magazine‏, 8 במאי 2018 (באנגלית)
↑  פאול אנגלקמייר, Business Executive and Veteran Looks to Challenge Costello, באתר PoliticsPA‏, 12 באפריל 2017 (באנגלית)
↑  וירוניקה סטראקוואלורסי ואריק בראדנר, Rep. Ryan Costello will drop bid for reelection in Pennsylvania, באתר CNN‏, 25 במרץ 2018 (באנגלית)
↑  מארק לוי, Democrats, 4 of them women, win House seats in Pennsylvania, באתר AP‏, 7 בנובמבר 2018 (באנגלית)
↑  מייקל קרוז, ‘It Feels Like a 1776 Kind of Fight’, באתר פוליטיקו, 27 בספטמבר 2019 (באנגלית)
| --- | --- |
בקרת זהויות :  SNAC: w6301x43  US Congress: H001085
הארייט הייגמן

הארייט מקסין הייגמן (באנגלית: Harriet Maxine Hageman; נולדה ב-18 באוקטובר 1962) היא פוליטיקאית ומשפטנית אמריקאית, המכהנת כחברת בית הנבחרים של ארצות הברית מטעם מחוז הקונגרס הכללי של מדינת ויומינג, החולש על כלל שטחי המדינה. הייגמן החלה את דרכה המקצועית כעורכת דין פלילית, ובבחירות 2018 התמודדה למועמדות המפלגה הרפובליקנית לתפקיד מושל ויומינג, ללא הצלחה. בבחירות 2022, תחת חסותו של נשיא ארצות הברית לשעבר דונלד טראמפ, גברה על יריבתו המרה של טראמפ ליז צ'ייני, במערכת בחירות מקדימות רוויית-מתחים.
הערות שוליים

↑  ריד ג'. אפשטיין, How an Anti-Trump Plotter in 2016 Became His Champion Against Liz Cheney, באתר הניו יורק טיימס, 27 בספטמבר 2021 (באנגלית)
↑  אם סטק, Harriet Hageman once rebuked Trump and endorsed Liz Cheney. She’s now challenging her with his support, באתר CNN‏, 30 בספטמבר 2021 (באנגלית)
↑  Wyoming primary results: Mark Gordon wins GOP nomination for governor, defeats Trump-backed Foster Friess, באתר CBS News‏, 22 באוגוסט 2018 (באנגלית)
↑  אייאנה ארצ'י, Who is Harriet Hageman, the woman who beat Liz Cheney in the Wyoming House race?, באתר NPR‏, 17 באוגוסט 2022 (באנגלית)
↑  בוב בק, Harriet Hageman Is Trump's Pick To Face Wyoming Rep. Liz Cheney, באתר Wyoming Public Radio‏, 10 בספטמבר 2021 (באנגלית)
↑  אלכס אייזנסטאדט, More than 100 House Republicans to cohost fundraiser for Cheney challenger, באתר פוליטיקו, 23 במרץ 2022 (באנגלית)
↑  ויקטוריה אביס, Hageman leads Cheney by 29 points days before primary, UW poll finds, באתר Casper Star-Tribune‏, 11 באוגוסט 2022 (באנגלית)
↑  ג'ונתן מרטין, Liz Cheney Is Defeated by Trump-Backed Harriet Hageman in Wyoming, באתר הניו יורק טיימס, 16 באוגוסט 2022 (באנגלית)
| --- | --- |
בקרת זהויות :  US Congress: H001096
ג'האנה הייז

ג'האנה פלמינג הייז (באנגלית: Jahana Flemming Hayes; נולדה ב-8 במרץ 1973) היא פוליטיקאית ומחנכת אמריקאית, המכהנת כחברת בית הנבחרים של ארצות הברית מטעם מחוז הקונגרס החמישי של מדינת קונטיקט. הייז היא האישה האפרו-אמריקאית והדמוקרטית השחורה הראשונה שמייצגת את קונטיקט בקונגרס של ארצות הברית. ב-2016 זכתה לתואר "מורת השנה של ארצות הברית".
ביוגרפיה

הייז נולדה ב-8 במרץ 1973 בווטרברי, וגדלה במיזמי דיור ציבורי בעיר זו. היא השלימה לימודי תעודה במכללה הקהילתית של עמק נאוטאק ולה תואר ראשון מאוניברסיטת דרום קונטיקט. בשנת 2012 השלימה באוניברסיטת סנט ג'וזף לימודי תואר שני בהוראה. בשנת 2014 היא קיבלה תעודת השנה השישית (SYC) מבית הספר לחינוך באוניברסיטת ברידג'פורט.
עבודתה הראשונה של הייז הייתה בבית הספר להכשרה בסאות'בורי שבקונטיקט. היא המשיכה ללמד ממשל והיסטוריה בבית הספר התיכון ע"ש ג'ון פיצג'רלד קנדי בווטרברי. היא גם הייתה יושבת ראש ועדת הביקורת תיכון קנדי, שהעניק הדרכה מתקדמת לתלמידים מחוננים, והייתה יועצת משותפת של "HOPE", מועדון שירות לסטודנטים בבית הספר התיכון ע"ש קנדי. ב-2015 היא הייתה מורת השנה בתיכון ולאחר מכן מחנכת השנה במחוז הבית-ספרי של ווטרברי. כעבור שנה, בשנת 2016, היא נבחרה למורה השנה של מדינת קונטיקט. פרס זה זיכה את הייז בתשומת לב תקשורתית רחבה. בריאיון עיתונאי ל"וושינגטון פוסט" אמרה: ”אני באמת חושבת שעלינו לשנות את הנרטיב, לשנות את הדיאלוג לגבי מהי הוראה כמקצוע.” בעת שהתארחה בתוכנית האירוח של אלן דג'נרס, אמרה הייז כי לימדה את תלמידיה "אדיבות" ו"שירות קהילתי". לאחר קבלת פרס מורת השנה של קונטיקט נאמה בפני אגודת החינוך הלאומית (National Education Association).
במהלך בחירות 2018 התמודדה אל בית הנבחרים של ארצות הברית מטעם מחוז הקונגרס החמישי של קונטיקט. ב-14 באוגוסט 2018 זכתה במועמדות המפלגה הדמוקרטית לייצוג המחוז בבית הנבחרים. ב-6 בנובמבר אותה שנה נבחרה בבחירות הכלליות, ונהייתה לדמוקרטית האפרו-אמריקאית הראשונה שנבחרה מטעם קונטיקט לבית הנבחרים. לצד אייאנה פרסלי ממחוז הקונגרס השביעי של מסצ'וסטס, פרסלי נמנתה בין שתי הנשים האפרו-אמריקאיות היחידות שנבחרו בבחירות אלה לקונגרס מניו אינגלנד. בבחירות 2020 נבחרה מחדש לתקופת כהונה שנייה.
כבר ב-24 בספטמבר 2019 הכריזה על תמיכתה בפתיחת הליך הדחה נגד נשיא ארצות הברית דונלד טראמפ, שבועות לפני פתיחת ההליכים הרשמיים בידי ננסי פלוסי, יושבת ראש בית הנבחרים של ארצות הברית. בדצמבר אותה שנה הצביעה בעד הדחתו. ב-20 בספטמבר 2020 אובחנה כחיובית למחלת נגיף קורונה 2019.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
1 2  קורטני קולמן, Former National Teacher of the Year Jahana Hayes becomes Connecticut’s first black woman elected to Congress, באתר CNBC‏, 7 בנובמבר 2018 (באנגלית)
↑  קייטלין שלהורן, Who is Jahana Hayes, the Connecticut candidate who could make history?, באתר פוקס ניוז, 15 באוגוסט 2018 (באנגלית)
↑  קווין מהנקן, Troubled Student, Teen Mom, Teacher of the Year: Is Connecticut Congressional Candidate Jahana Hayes the New Face of the Democratic Party?, באתר The 74‏, 15 באוגוסט 2017 (באנגלית)
↑  אמה ג. פיצסימונס, Jahana Hayes, Connecticut’s 1st Black Congresswoman, Wins 2nd Term, באתר ניו יורק טיימס, 4 בנובמבר 2020 (באנגלית)
↑  שון או'קיי וזכארי ב. וולף, How each member of the House voted on impeachment, באתר CNN‏, 18 בדצמבר 2019 (באנגלית)
↑  Rep. Jahana Hayes of Connecticut tests positive for COVID-19, באתר AP‏, 20 בספטמבר 2020 (באנגלית)
| --- | --- |
בקרת זהויות :  SNAC: w6xf1rzq  US Congress: H001081
בריאן היגינס

בריאן מייקל היגינס (באנגלית: Brian Michael Higgins; נולד ב-6 באוקטובר 1959) הוא פוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס ה-26 של מדינת ניו יורק בשנים 2024-2005. בשנים 2005–2013 ייצג את מחוז הקונגרס ה-27, ולאחר מכן עד להתפטרותו ייצג את המחוז ה-26. מחוז הקונגרס שלו כולל בין היתר את הערים באפלו וניאגרה פולס. היגינס, חבר המפלגה הדמוקרטית, כיהן טרם היבחרו אל הקונגרס של ארצות הברית כחבר האספה המדינתית של ניו יורק בשנים 1999–2004. להיגינס מוניטין של דמוקרט שמרן ועצמאי, המשתייך למרכז הפוליטי בארצות הברית.
ביוגרפיה

בריאן היגינס נולד ב-6 באוקטובר 1959 בבפאלו, שבמדינת ניו יורק. סבו וסבתו היגרו לארצות הברית מאירלנד. בצעירותו הוא גדל והתחנך בדרום העיר. היגינס השלים ב-1984 לימודיו הגבוהים בבאפלו קולג' סטייט עם תואר ראשון במדע המדינה. בשנים 1988–1993 כיהן כחבר מועצת העיר של באפלו כנציג המחוז הדרומי. ב-1995 קיבל תואר שני בהיסטוריה מבאפלו קולג' סטייט, ובשנה העוקבת השלים לימודי תואר שני (MPA) במינהל ציבורי ומדיניות ציבורית מבית הספר לממשל ע"ש ג'ון פיצג'רלד קנדי באוניברסיטת הרווארד. הוא כיהן כנציג מחוז הבחירה ה-145 באספה המדינתית של ניו יורק מ-1 בינואר 1999 עד ל-31 בדצמבר 2004.
ב-26 באפריל 2004 הכריז ג'ק קווין (אנ') הרפובליקני, חבר בית הנבחרים של ארצות הברית מטעם מחוז הקונגרס ה-27 של ניו יורק, כי אין בכוונתו להתמודד לתקופת כהונה נוספת. היגינס התמודד במחוז זה אל הקונגרס של ארצות הברית, והיה לדמוקרט היחיד במחזור בחירות זה בניו יורק שהצליח להיבחר למושב שאויש קודם לכן בידי רפובליקני. הוא הושבע לתפקידו ב-3 בינואר 2005. היגינס ממקם את עצמו במרכז המפה הפוליטית. הוא כינה את עצמו "הדמוקרט העצמאי והשמרני ביותר במשלחת ניו יורק לקונגרס". לבית המחוקקים המדינתי התמודד הן כמועמד המפלגה הדמוקרטית והן כמועמד המפלגה השמרנית, ובמהלך כהונתו בקונגרס הסכים פעמים תכופות עם הרפובליקנים בסוגיות שונות כגון ביטחון לאומי, הגירה ופיקוח על כלי נשק.
היגינס חבר ב"קואליציה הדמוקרטית החדשה". לימים תיאר עצמו כ"מתון בעד ארגוני עובדים" השואף לעודד צמיחה בעבודה. הוא סיפר כי הוא תומך במתן אפשרות לקשישים לרכוש תרופות מרשם מקנדה, ואחד מסדר העדיפויות שלו בבית הנבחרים האמריקאי הוא חקיקה המאפשרת לממשלה הפדרלית לנהל משא ומתן על הנחות כמות על תרופות. אף על פי שבמהלך רוב כהונתו בבית המחוקקים המדינתי של ניו יורק תמך היגינס בתנועות נגד הפלות, מאז שנבחר לקונגרס הקפיד לדבוק בעמדות התומכות בהפלה מלאכותית. הוא תומך בחוק הגנת החולה וטיפול בר השגה והצביע בעדו.
לאחר הבחירות לנשיאות ארצות הברית 2008 נמנה היגינס ברשימת המועמדים הסופית של מושל ניו יורק דייוויד פטרסון (אנ') להחלפתה של הסנאטורית הילרי קלינטון מניו יורק, שמונתה בידי הנשיא הנבחר של ארצות הברית ברק אובמה למזכירת המדינה של ארצות הברית, אך לבסוף המושל פטרסון מינה את קירסטן ג'יליברנד לסנאט של ארצות הברית. בבחירות המקדימות לנשיאות ב-2016 תמך היגינס במועמדותה של קלינטון. בשלהי 2019 הצביע בעד שני סעיפי ההדחה של דונלד טראמפ. במהלך הבחירות המקדימות לנשיאות ארצות הברית במפלגה הדמוקרטית 2020 נמנע היגינס מלתמוך במי מהמועמדים, אך במערכת הבחירות הכללית תמך במועמד מפלגתו, סגן נשיא ארצות הברית לשעבר ג'ו ביידן. בקונגרס ה-117 חבר היגינס בוועדה לביטחון המולדת ובוועדת החוץ של בית הנבחרים.
ב-12 בנובמבר 2023 הודיע היגינס כי בכוונתו להתפטר מהקונגרס בפברואר 2024 לאחר שמיצה את הקריירה הפוליטית שלו. ב-2 בפברואר 2024 סיים את כהונתו בבית הנבחרים האמריקאי.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  שון או'קיי וזכארי ב. וולף, How each member of the House voted on impeachment, באתר CNN‏, 18 בדצמבר 2019 (באנגלית)
↑  קרוליין תומפסון, Longtime Democrat from New York, Brian Higgins, to leave Congress early next year, באתר AP‏, 12 בנובמבר 2023 (באנגלית)
| --- | --- |
בקרת זהויות :  LCCN: no2003054461  US Congress: H001038  VIAF: 31684906   WorldCat (עם VIAF): 31684906
תמי דקוורת'

תמי דקוורת' במהלך טקס זיכרון ב-2005
תמי דקוורת' (באנגלית: Tammy Duckworth; נולדה ב-12 במרץ 1968) היא פוליטיקאית אמריקאית חברת המפלגה הדמוקרטית המכהנת כנציגת אילינוי בסנאט. קודם לכן כיהנה כנציגת המחוז השמיני של אילינוי בבית הנבחרים של ארצות הברית. דקוורת' שירתה כטייסת מסוקים במשמר הלאומי של צבא ארצות הברית, היא איבדה את שתי רגליה וחלק מיכולת השימוש בידה כשמסוקה הופל במהלך מלחמת עיראק.